
  Vår dato                  Vår referanse

 30.8.2005
    2005/5865-2     
Saksbehandler:
  Arkivnr.
      Deres referanse
Kristine Schneede, 62551171 
 434.11  
      
	Folldal kommune
	

	Landbruk, næring, utvikling
	

	2580 Folldal
	


Iverksettelse av betinget skadefelling av jerv i deler av Folldal og Tynset kommuner, Hedmark fylke

Det vises til Deres søknad av 29.8.05, mottatt pr fax kl. 15.38 vedrørende iverksetting av skadefelling av jerv. Samtidig vises det til samtale med Folldal kommune ved Synnøve S. Bakken kl 17.30 den 29.8.2005, der fylkesmannen meddelte at en iverksatte skadefelling.

Bakgrunn

Statens naturoppsyn (SNO) har den 29.8.05 obdusert 6 sauer i området ved Gløtlægret innenfor Marsjødrifta beitelag sitt beiteområde, og alle er dokumentert tatt av jerv. Det skal være sluppet omlag 865 søyer/lam i dette beiteområdet. 

Generelt

Det rettslige grunnlaget for iversetting av fellingstillatelse på jerv er gitt i forskrift om forvaltning av rovvilt,  fastsatt ved Kgl. res. av 18.3.2005. Forskriften er hjemlet i viltloven. I henhold til § 9 i forskriften kan fylkesmannen treffe vedtak om iverksetting av felling for å forhindre fremtidig skade innenfor rammen av kvote for betinget skadefelling gitt av rovviltnemnden, jf. forskriften § 8, eller av Direktoratet for naturforvaltning, jf. § 13. 

Rovviltnemnda i Hedmark har i møte den 24.5.05 fastsatt kvote for betinget skadefelling av jerv, jf forskriften § 8. Det er fastsatt en kvote på 3 jerver for betinget skadefelling i perioden 1.6.05-15.2.06.  
Av rovviltforskriftens formålsparagraf (§1) fremgår det at: 


”Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensynet til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og  for de ulike rovviltarter.” 

I § 9 (Fylkesmannens myndighet til iverksetting av betinget skadefelling) heter det blant annet:

”Ved vurdering av om det skal gis tillatelse til skadefelling skal det legges vekt på føringene i regional forvaltningsplan, jf forskriften § 6. Felling kan bare gjennomføres dersom det ikke finnes annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a. områdets betydning som beitemark 

b. skadenes omfang og utvikling

c. potensialet for fremtidige skader

d. muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. Det kan knyttes nærmere vilkår til fellingstillatelsen, herunder at bestemte typer dyr skal være unntatt, at felling skal foretas av nærmere bestemte personer, metoder for felling og utbetaling av fellingsvederlag og/eller dekning av påløpte utgifter med unntak av lønn mv. i forbindelse med felling. Felling og forsøk på felling i henhold til denne bestemmelsen gjennomføres uavhengig av grunneiers jaktrett, jf viltloven § 35.”

Fylkesmannens vurdering

Det er registrert 6 dyr som er drept av jerv i beiteområdet. Skadene er 2-3 dager gamle. Det er økende fare for angrep fra jerv i slutten av beitesesongen. Det slippes omkring 865 sauer i Marsjødrifta beiteområde. Skadeområdet grenser til andre beitelag.

Fylkesmannen mener at beiteområdene i Folldal er blant de viktige saubeiteområdene i Hedmark, jf § 9 annet ledd bokstav a. Området har derfor stor betydning som beitemark, både lokalt og regionalt. 

I forhold til § 9 annet ledd punktene b og c anser fylkesmannen at det kjente skadeomfanget i det aktuelle området for så vidt ikke er betydelig på dette tidspunktet. Imidlertid er det erfaringsmessig vanskelig å finne kadaver etter jerv, og det antas at flere dyr er tapt enn det som hittil er gjenfunnet. Samtidig er potensialet for skader økende. Fylkesmannen vektlegger også at bestandssituasjonen er slik at det fra den 10. september er åpnet for lisensfelling av jerv i bl.a. dette området. Det er ønskelig at jervekvoten tas ut i de områder der det er oppstått skader på sau i beitesesongen.

I forhold til § 9 annet ledd bokstav d vil anser fylkesmannen at det kan være praktisk gjennomførbart å gjennomføre tidlig sanking på dette tidspunkt. Imidlertid gjenstår det ikke lenger midler til akutt tidlig sanking av sau innenfor den rammen som er satt av til dette tiltaket i 2005.

Fylkesmannen finner med bakgrunn i disse vurderingene å kunne iverksette fellingstillatelse på en jerv i deler av Folldal og Tynset kommuner.

Konklusjon:

Ut fra en samlet vurdering av skadeomfang og en vektlegging av potensialet for framtidige skader på bufe dersom jerven fortsetter å oppholde seg i dette området, finner  fylkesmannen å iverksette skadefelling på en (1) jerv innenfor et nærmere avgrenset område og tidsrom som framgår av vilkårene for tillatelsen. 
Følgende vilkår er knyttet til fellingstillatelsen:

1.  Fellingsområdet har følgende avgresning:

Seterveg i Setaldalen fra Meløya til fylkesgrensa mot Sør-Trøndelag – fylkesgrensa Hedmark/Sør-Trøndelag til Orkla – Orkla til Støsætran – sti/veg fra Støsætran til Gløtkroken – Gløta fra Gløtkroken til Rødalsbekken – Rødalsbekken/Rødalen/Marsjøåa til Einunna – Einunna til Meløya.

2.  Fellingstillatelsen gjelder felling av 1 jerv i tidsrommet mandag 29.8.2005 kl. 17.30 til lørdag 10. september 2005 kl. 12.00. 

3.  Det er jegere som er oppnevnt av kommunen som kan delta i fellingsforsøket. Medlemmer av beitelag som ligger innenfor fellingsområdet kan også delta i fellingsforsøket. Imidlertid skal kommunens fellingsleder føre navneliste over hvilke medlemmer av beitelagene som deltar i fellingsforsøket. Deltakelse skal være klarert med fellingsleder før et forsøk på felling igangsettes. Merk også punkt 10 i tillatelsen.

4.  Det gis et samlet fellingsvederlag på kr. 10.000,- til dekning av kostnader i forbindelse med organisering og gjennomføring av fellingsforsøket. Ved et samordnet fellingsforsøk med nabokommuner forutsettes det at fellingsvederlaget fordeles mellom kommunene i forhold til kostnader/innsats ved gjennomføringen. 

5.  Jerv som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr eller deler av dyret (inkl. hår, blod) uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. Hvordan frakt skal finne sted, avklares med fylkesmannen. 

6.  Fellingsstedet skal kunne påvises dersom fylkesmannen, SNO eller politiet krever dette.

7.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

8.  Felling eller forsøk på felling av jerv skal umiddelbart meldes til fylkesmannen og nærmeste politimyndighet. Dersom jerv skadeskytes, avgjør fylkesmannen hvordan videre ettersøk skal gjennomføres. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av gaupe, bjørn, jerv og ulv gjelder bestemmelsen i rovviltforskriften § 17. 

9.  Fellingslaget skal melde tilbake til fylkesmannen minimum en gang pr. døgn om gjennomføringen av fellingsforsøket. Etter kontortid (08.00-15.00) kan De kontakte miljøvernavdelingen via vakttelefonen – tlf. nr. 970 29840. 

10.  Alle som deltar i fellingsforsøket skal ha kopi av brevet og være kjent med vilkårene for fellingstillatelsen.

11.  Fylkesmannen kan til enhver tid endre ett eller flere av vilkårene, eller inndra fellingstillatelsen. 

Merk spesielt bestemmelsen i punkt 8. Alle meldinger om felling eller forsøk på felling skal utenom kontortid gis på vakttelefonen - tlf. 970 29 840. 

Søknaden ble behandlet med hjemmel i forskrift om forvaltning av rovvilt, fastsatt ved kgl. res. av 18.3.2005. Vedtaket kan innen 3 uker påklages til Direktoratet for naturforvaltning. Eventuell klage sendes til fylkesmannen.

Med hilsen

	Jørn Berg e.f
	Kristine Schneede

	seksjonssjef
	rovviltkonsulent


	Kopi til:

	Lensmannen i Folldal
	

	Lensmannen i Tynset

	Tynset kommune

	Fylkesmannen i Sør-Trøndelag

	Statens naturoppsyn, Evenstad, 2480 Koppang

	Foreningen Våre Rovdyr,  postboks 195, 2151 Årnes

Org.nr.: 974 761 645

Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR

